เตรียมส่งเสริมให้ปราชญ์ชาวบ้านจังหวัดอุทัยธานี เพาะปลูกกัญชาคุณภาพ ตามแนวทาง "อุทัยโมเดลกัญชา"
รมช.เกษตรและสหกรณ์ เตรียมส่งเสริมให้ปราชญ์ชาวบ้าน จ.อุทัยธานี เพาะปลูกกัญชาคุณภาพ ตามแนวทาง "อุทัยโมเดลกัญชา" เพื่อเพิ่มมูลค่าผลผลิตกัญชาที่มีคุณภาพ          ที่ จ.อุทัยธานี นางสาวมนัญญา ไทยเศรษฐ์ รัฐมนตรีช่วยว่าการกระทรวงเกษตรและสหกรณ์ พร้อมด้วยนายอลงกต วรกี รองผู้ว่าราชการจังหวัดอุทัยธานี นายนุภาษ สันตยานนท์ เกษตรและสหกรณ์จังหวัดอุทัยธานี และส่วนราชการที่เกี่ยวข้อง ลงพื้นที่ติดตามและเยี่ยมชมโรงเรือนปลูกกัญชา ณ กลุ่มวิสาหกิจชุมชนสุขฤทัยเกษตรปลอดภัย ต.สุขฤทัย อ.ห้วยคต จ.อุทัยธานี โดยมีเครือข่ายวิสาหกิจชุมชนจาก จ.อุทัยธานี สิงห์บุรี ชัยนาท และนครสวรรค์ เข้าร่วมเยี่ยมชมด้วย          โดยรัฐมนตรีช่วยว่าการกระทรวงเกษตรและสหกรณ์ กล่าวว่า จ.อุทัยธานี ได้รับคัดเลือกให้เป็นจังหวัดที่เข้าร่วมโครงการพัฒนากัญชาเพื่อประโยชน์ทางการแพทย์ โดยโรงพยาบาลส่งเสริมสุขภาพตำบลและชุมชน ร่วมกับวิสาหกิจชุมชน ขับเคลื่อนโครงการดังกล่าว ครอบคลุมทุกอำเภอในจังหวัดอุทัยธานี มีวิสาหกิจชุมชนเข้าร่วมโครงการรวม 15 กลุ่ม ก่อให้เกิดการสร้างงาน สร้างรายได้ และขับเคลื่อนเศรษฐกิจของจังหวัดได้เป็นอย่างดี เนื่องจาก "กัญชา" จัดเป็นพืชทางเลือกชนิดใหม่ ที่สามารถจะพัฒนาและผลักดันให้เป็นพืชเศรษฐกิจของ จ.อุทัยธานี ได้ในอนาคต          พร้อมนี้ได้เตรียมส่งเสริมให้ปราชญ์ชาวบ้านใน จ.อุทัยธานี เพาะปลูกกัญชาในนามวิสาหกิจชุมชน ร่วมกับกรมวิชาการเกษตร ตามแนวทาง "อุทัยโมเดลกัญชา" เพื่อเพิ่มมูลค่าผลผลิตกัญชาที่มีคุณภาพ เนื่องจากพบว่ามีการใช้ภูมิปัญญาชาวบ้าน ด้วยการใช้แมลงเต่าทองไปกัดกินใยแมงมุมบริเวณหลังใบกัญชาที่ปลูก ทำให้ได้ผลผลิตกัญชาที่มีคุณภาพ และเพิ่มมูลค่าให้แก่ใบกัญชาที่เพาะปลูกด้วย          สำหรับการปลูกกัญชาของวิสาหกิจชุมชนสุขฤทัยเกษตรปลอดภัยแห่งนี้ เป็นการดำเนินการในระยะที่ 1 มีโรงเรือนมาตรฐานผ่านเกณฑ์การประเมิน ตามข้อกำหนด จนได้รับใบอนุญาตเมื่อวันที่ 14 ธันวาคม 2563 และได้รับเมล็ดพันธุ์เพาะปลูก เมื่อวันที่ 25 ธันวาคม 2563 ซึ่งขณะนี้ได้ทำการเพาะปลูกมาแล้ว 70 วัน เป็นการสร้าง ส่งเสริมและพัฒนาการปลูกกัญชาไทยให้มีคุณภาพและมาตรฐาน ตลอดจนสร้างเครือข่ายแหล่งปลูกกัญชา แหล่งผลิตยา และผู้ใช้ยากัญชาทางการแพทย์ รวมทั้งเพิ่มโอกาสให้ประชาชนเข้าถึงยากัญชาที่มีคุณภาพและมาตรฐานต่อไป#รมช.เกษตรและสหกรณ์ #ปราชญ์ชาวบ้าน จ.อุทัยธานี #อุทัยโมเดลกัญชา #สำนักข่าว กรมประชาสัมพันธ์ #NNT #ILOVETHAILAND